Politiet meldte om hendelsen like før klokken 9 onsdag morgen.

Det var knust ruter på flere biler. Foto: Ole Edvin Tangen

De sendte en patrulje til stedet for å foreta åstedsundersøkelser, og melder at de ønsker tips fra publikum som kan ha sett noe.

– Politiet har vært på stedet og sikret spor. På morgenkvisten fikk vi melding om innbrudd i ni biler. Der er det knust ruter og tatt seg inn. Metoden er ganske lik på alle bilene, sier operasjonsleder i politiet, Torstein Gustad, til NRK.

Politiet i Hønefoss etterforsker saken og samarbeider nå med andre politidistrikter, spesielt Oslo.

– Vi må se innbruddet hos Bilia i natt i sammenheng med bilinnbrudd andre steder i landet, sier etterforskningsleder Kristian Berge til NRK.

Politiet uttalte i 2016 at det er et stort marked for denne typen tyvgods. Foto: Ole Edvin Tangen

Kan ha blitt skremt

Ringerikes Blad skriver at tyvene skal ha stjålet airbager og ratt fra ni biler som har stått parkert ute.

– Det kan se ut til at gjerningsmennene kan ha blitt forstyrret. For det ligger igjen noen gjenstander etter innbruddene, forklarer operasjonslederen til NRK og legger til:

– Vi har grunn til å tro at gjerningsmennene ble skremt på et tidspunkt som antakeligvis er rundt klokken tre i natt. Så vi er veldig interessert i vitneopplysninger fra området.

– Hvordan kom dere frem til det tidspunktet?

– Det var noen som var på stedet og leverte biler på det tidspunktet, forteller Gustad.

Ifølge politiet skal ingen av dem som leverte biler på dette tidspunktet ha sett noe.

Laster Twitter-innhold Kunne ikke laste innhold, men du kan gå til twittermeldingen.

Flere innbrudd tidligere

I oktober 2016 kunne NRK fortelle at det siden juni samme år hadde vært over 200 BMW-innbrudd i Sør-Norge, der proffe tyver tar seg inn i bilene og stjeler verdifullt utstyr som for eksempel ratt, navigasjonsanlegg og airbager.

Ifølge politiet var det da et åpenbart stort marked for denne typen tyvgods.